《夜起步月偕妇王采薇》
清代·孙星衍

残香掩空衾，出户夜凄绝。云背度月来，花梢逗烟出。

幽行过篱影，微步上庭樾。婢仆各已眠，虚扉尚开豁。

园空息群动，露响下林末。众青多争肥，艾气自孤发。

各怀幽栖愿，颇欲避白日。君疴遂侵肺，我愁自沦骨。

怪鹏藏深柯，长声竖惊发。回瞻虚帘下，镫冷小虫密。

何时入名山，共子著书毕。

作者简介：孙星衍（1753年～1818年） 清著名藏书家、目录学家、书法家、经学家。字渊如，号伯渊，别署芳茂山人、微隐。阳湖（今江苏武进）人，后迁居金陵。少年时与杨芳灿、洪亮吉、黄景仁以文学见长，袁枚称他为“天下奇才”。于经史、文字、音训、诸子百家，皆通其义。辑刊《平津馆丛书》、《岱南阁丛书》堪称善本。著有《周易集解》、《寰宇访碑录》、《孙氏家藏书目录内外篇》、《芳茂山人诗录》等多种文集。